作者:陳子昂
標題:度峽口山贈喬補闕知之王二無競
內容:峽口大漠南，橫絕界中國。叢石何紛糾，赤山複翕赩。遠望多眾容，逼之無異色。崔崒乍孤斷，逶迤屢回直。信關胡馬沖，亦距漢邊塞。豈依河山險，將順休明德。物壯誠有衰，勢雄良易極。邐迤忽而盡，泱漭平不息。之子黃金軀，如何此荒域。雲臺盛多士，待君丹墀側。